b'\n_START_ARTICLE_\nJesse Jackson\n_START_PARAGRAPH_\nJesse Louis Jackson (synt. Jesse Louis Burns, s. 8. lokakuuta 1941 Greenville, Etel\xc3\xa4-Carolina) on yhdysvaltalainen kansalaisoikeusaktivisti, baptistipastori ja poliitikko. 1960-luvulla h\xc3\xa4n kuului Martin Luther Kingin sis\xc3\xa4piiriin. Jackson oli ehdolla demokraattisen puolueen presidenttiehdokkaaksi vuosien 1984 ja 1988 vaaleissa. H\xc3\xa4nen poikansa Jesse Jackson Jr. oli Yhdysvaltain kongressin j\xc3\xa4sen vuosina 1995\xe2\x80\x932012.\n_START_SECTION_\nLapsuus ja opiskelu\n_START_PARAGRAPH_\nJesse Louis Burns syntyi 8. lokakuuta 1941 Greenvilless\xc3\xa4, Etel\xc3\xa4-Carolinassa. H\xc3\xa4nen is\xc3\xa4ns\xc3\xa4 Noah Lewis Robinson oli naimisissa ja \xc3\xa4iti Helen Burns t\xc3\xa4m\xc3\xa4n 16-vuotias naapuri. Helen Burns meni pian poikansa syntym\xc3\xa4n j\xc3\xa4lkeen naimisiin Charles Jacksonin kanssa, ja t\xc3\xa4m\xc3\xa4 adoptoi Jessen, joka piti my\xc3\xb6hemmin molempia miehi\xc3\xa4 isin\xc3\xa4\xc3\xa4n._NEWLINE_Jackson eli nuoruuttaan rotuerottelun aikana, jolloin afroamerikkalaiset eiv\xc3\xa4t muun muassa saaneet bussissa istua samoilla penkeill\xc3\xa4 valkoisten kanssa, ja mustille ja valkoisille oli eri koulut. Rosa Parksin aloittama Montgomeryn bussiboikotti 1950-luvulla antoi Jacksonille kipin\xc3\xa4n siit\xc3\xa4, ett\xc3\xa4 asiat voisivat olla toisin. H\xc3\xa4n opiskeli vuoden urheilustipendill\xc3\xa4 Illinois\xe2\x80\x99n yliopistossa ja vaihtoi sitten Pohjois-Carolinan Greensborossa sijaitsevaan North Carolina A&T State Universityyn, jossa h\xc3\xa4n tapasi tulevan vaimonsa, Jacqueline Brownin. Greenborossa Jackson l\xc3\xa4hti mukaan mielenosoituksiin kansalaisoikeuksien puolesta.\n_START_SECTION_\nAktivismi\n_START_PARAGRAPH_\nVuonna 1965 Jackson tapasi Martin Luther Kingin, joka palkkasi h\xc3\xa4net Southern Christian Leadership Conferenceen (SCLC). Kun King ammuttiin 4. huhtikuuta 1968, Jackson oli samassa motellissa kerrosta alempana. Jackson kertoi toimittajille Kingin kuolleen k\xc3\xa4sivarsilleen, mutta Kingin avustajat kiistiv\xc3\xa4t t\xc3\xa4m\xc3\xa4n._NEWLINE_Vuonna 1971 Jackson erosi SCLC:st\xc3\xa4 ja perusti oman j\xc3\xa4rjest\xc3\xb6ns\xc3\xa4, Operation PUSH - People United to Save Humanity, jonka nimeksi my\xc3\xb6hemmin vaihdettiin People United to Serve Humanity. PUSH muun muassa j\xc3\xa4rjesti boikotteja yrityksi\xc3\xa4 vastaan, jotta n\xc3\xa4m\xc3\xa4 palkkaisivat tummaihoisia ty\xc3\xb6ntekij\xc3\xb6it\xc3\xa4._NEWLINE_1980-luvulta l\xc3\xa4htien Jackson on neuvotellut kansainv\xc3\xa4listen vankien ja panttivankien vapauttamisesta, kuten kolmen yhdysvaltalaisen sotilaan vapauttamisen Jugoslaviassa vuoden 1999 kev\xc3\xa4\xc3\xa4ll\xc3\xa4 ja kahden yhdysvaltalaisen vapauttamisen gambialaisesta vankilasta syyskuussa 2012.\n_START_SECTION_\nPresidentinvaaliehdokkuudet\n_START_PARAGRAPH_\nJackson oli ehdokkaana vuoden 1984 presidentinvaalien demokraattipuolueen esivaaleissa. H\xc3\xa4n oli Shirley Chisholmin j\xc3\xa4lkeen toinen afroamerikkalainen, joka oli ehdolla ison puolueen presidenttiehdokkaaksi. Jackson sai yli kolme miljoonaa \xc3\xa4\xc3\xa4nt\xc3\xa4 eli 18,2 prosenttia, ja arviolta 80 prosenttia mustien \xc3\xa4\xc3\xa4nist\xc3\xa4. Demokraattien ehdokkaaksi valittiin Walter Mondale, joka h\xc3\xa4visi republikaanien ehdokkaalle Ronald Reaganille._NEWLINE_My\xc3\xb6s seuraavissa vaaleissa vuonna 1988 Jackson l\xc3\xa4hti demokraattien esivaaliehdokkaaksi. Liberaaleista mielipiteist\xc3\xa4\xc3\xa4n huolimatta Jackson oli vastustanut jyrk\xc3\xa4sti aborttia, mutta vuoden 1988 vaaleihin tultaessa h\xc3\xa4n oli muuttanut kantaansa ja kannatti aborteille liittovaltion rahoitusta. H\xc3\xa4n sai seitsem\xc3\xa4n miljoonaa \xc3\xa4\xc3\xa4nt\xc3\xa4 ja \xc3\xa4\xc3\xa4nienemmist\xc3\xb6n 13 osavaltiossa, mutta h\xc3\xa4visi puolueen ehdokkuuden Michael Dukakisille, joka h\xc3\xa4visi varsinaiset vaalit republikaanien George H. W. Bushille._NEWLINE_Vuoden 2008 vaaleissa Jackson kannatti Barack Obamaa.\n_START_SECTION_\nPerhe\n_START_PARAGRAPH_\nJesse ja Jacqueline Jackson (o.s. Brown) ovat olleet naimisissa vuodesta 1962 l\xc3\xa4htien, ja heill\xc3\xa4 on viisi lasta. 1990-luvun lopulla Jesse Jacksonilla oli suhde, josta syntyi tyt\xc3\xa4r._NEWLINE_Vuonna 1968 Jackson vihittiin baptistipastoriksi.'